Barcelona se jħallu lil Messi jitlaq biss għas-somma rekord ta' £200 miljun Barcelona iridu jevitaw battalja legali ma' Lionel Messi akkost ta' kollox iżda qed iżommu mal-kelma tagħhom li jħalluh jitlaq biss għas-somma ta' £200 miljun. Messi talab li jiġi trasferit wara li l-coach il-ġdid ta' Barcelona Ronald Koeman kien infurmah li l-'privileġġi tiegħu fl-iskwadra kienu mitmuma' fejn indikalu wkoll li l-futur tiegħu kien wieħed 'il bogħod min-Nou Camp Manchester City, Inter u Paris St Germain jinsabu fuq quddiem tat-tellieqa biex jiffirmaw lill-istilla Argentina matul dan is-sajf iżda żgur li biex jagħmlu dan iridu joffru somma li tilħaq l-aspettattivi tal-Katalani. Messi għandu klawsola fil-kuntratt tiegħu li tippermettilu jħalli lill-club b'mod liberu dejjem jekk huwa jinforma lill-club li ried jitlaq 20 jum qabel id-data tal-10 ta' Ġunju li għadda – li inizjalment kienet id-data ta' tmiem l-istaġun. Madankollu, l-avukati tal-player ta' 33 sena qed jargumentaw li huwa kellu jkollu perjodu miżjud biex jindika jekk huwa riedx iħalli l-club minħabba li 'tmiem l-istaġun' din is-sena kienet il-finali taċ-Champions League bejn Bayern Muncih u Paris St Geremani, fit-23 ta' Awwissu. Messi jixtieq sfida ġdida fil-karriera tiegħu iżda qed jirrealizza li ftit clubs jistgħu jakkwistawh minħabba s-somma esorbitanti li Barcelona qed jitolbu għalih. B'hekk huwa qed jesplora l-possibbiltá li jħalli lill-Katalni fuq free transfer għalkemm fadallu sena oħra fil-kuntratt tiegħu. Huwa mifhum li kien biss fil-jiem ta' qabel il-finali taċ-Champions League li Messi għamilha ċara li ried jiffirma ma' club ieħor, u Barcelona jinsabu kunfidenti li huwa ma jkollux każ legali jekk huma ma jħalluhx jitlaq. Barcelona, iżda, jafu li huwa impossibbli li jżommu lil Messi għal dejjem iżda mhux se jknunu qed iħalluh jitlaq b'xejn u qed jitolbu s-somma rekord ta' £200 miljun għas-servizzi tiegħu.